**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. augusztus 30. (kedden) deu.15.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester igazoltan távol

Tar Zoltán betegség miatt távol

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, bejelentette, hogy Tar Zoltán betegség miatt távol van. Megállapítja az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: Az Ivádi Óvoda óvoda pedagógusi állására pályázat kiírása**

**2. Napirendi pont: A 2016/2017-es tanévkezdési támogatás meghatározása.**

**3.Napirendi pont: Ivád Község által 2014-2015. évben kötött szerződések szabályszerű és pénzügyi ellenőrzéséről szóló belső ellenőri jelentés megtárgyalása**

**4. Napirendi pont : A szociális célú tüzelőanyag pályázat benyújtásának megtárgyalása**

**5. napirendi pont: Kérdések, interpellációk**

**Napirendi pontok tárgyalása**

**1. napirendi pont:**

**Az Ivádi Óvoda óvoda pedagógusi állás pályázat kiírása**

**Valyon László** **FIDESZ-KDNP polgármester**

A Forgóné Répás Boglárka vezető óvónő GYES-re megy. Helyette kell egy vezető óvónőt megbízni. Almádi Gyuláné óvónőnek meg van a megfelelő végzettsége a vezetői állás betöltéséhez és szakmailag is megfelel. A vezetői állás meg is oldódna, de mellé kell egy óvónőt is felvennünk, mivel egy óvónővel nem üzemelhet az óvoda. Az állást mindenképpen meg kell pályáztatni.

Sajnos szembesülni kellett azzal, hogy országos problémával állunk szemben, mert nincs szakképzett óvónő a környéken. Több helyen is érdeklődtem. A Kormányhivatalnál Smidth Istvánnéval beszéltem, és Ő is azt mondta, hogy nincs óvónő, hiány van mindenhol.

Volt egy jelentkezőnk, aki általános iskolai énekszakos tanár, most jár az óvónő képző főiskolára. Ha nem pályázik senki sem, határozott időre, ideiglenesen fel tudjuk venni, amíg megfelelő végzettségű óvónőt nem kapunk. A feltételeket tisztáztam vele, hogy csak határozott időre tudnánk felvenni.

Jelenleg Pétervásáráról 8-9 gyermek jár Ivádra az óvodába. A falubusznak kettőt kell fordulni. Felmerült a kérdés, hogy így a falubusz költsége megnövekedik. Most fordított a helyzet, mert nem az Ivádi gyermekeket visszük Pétervásárára, hanem Pétervásáráról kell Ivádra szállítani. Ezért havi 1000 forintot fogunk kérni szállítási költségként.

Az óvoda rendben van, ki van takarítva, megkezdhetik a tanévet.

**Dr Varga Attila jegyző**

Óvodába, csak óvodapedagógus végzettségű lehet, más végzettségűt nem fogadhatunk el. Abban az esetben, ha nem tudunk óvodapedagógust felvenni, ki kell írni a pályázatot. Ha nem jelentkezik megfelelő végzettségű óvodapedagógus, csak abban az esetben lehet felvenni a polgármester úr által javasolt jelentkezőt.

Két óvónőnek kell lenni a csoportban mindenképpen. Ki kell írni a pályázatot. Megvárjuk mi lesz. A” közigállás.hu” weboldalon mindenképpen meg kell jelentetni az állást.

Hírlapra is be lehet tenni, illetve az Ivád honlapra is fel lehet tenni a hirdetést.

**Valyon László** **FIDESZ-KDNP polgármester**

Nekem a Kormányhivatalnál azt mondták, hogy ha nincs megfelelő végzettségű ezt fel kell vállalnunk. Tudják mi a helyzet, hiány van óvónőből.

Több óvónővel beszéltem más óvodáknál, de a határozott idő miatt nem jönnek el másik óvodából.

Kérem a képviselőket, hogy hozzuk meg a határozatot, hogy a pályázatot kiírjuk az óvoda pedagógusi állás betöltésére.

A jelenlévő képviselők egyhangúlag megszavazták az ivádi Óvoda óvodapedagógusi állás betöltésére pályázat kiírását.

**Ivád Község Önkormányzat Képviselőtestületének 19/2016. (VIII.30.) határozata**

Ivád Község Önkormányzata az alábbiak szerint pályázatot ír ki az Ivádi Napköziotthonos Óvoda (3248 Ivád, Dózsa Gy. út 1-3.) 8 órás határozott idejű (2 év) óvodapedagógusi állására:

1. Pályázati követelmények:

a) főiskolai óvodapedagógusi végzettség

b) egészségügyi alkalmasság

c) magyar állampolgárság,

d) büntetlen előélet,

e) cselekvőképesség.

2. A pályázatot a www.közigallas.hu honlapon való megjelenéstől számított 15 napon belül, de legkésőbb 2016. szeptember 22-ig kell benyújtani

3. A pályázat benyújtásának módja:

- Postai úton Ivád Község Önkormányzata Valyon László polgármester részére címezve (3248 Ivád, Dózsa Gy. út 2.). Kérjük a borítékon feltüntetni az alábbi iktatószámot (PM /2016), és a munkakör megnevezését „óvodapedagógus”

4. A közalkalmazotti jogviszony 8 órás határozott idejű (2 év), a munkakör betölthetőségének kezdő időpontja: 2016. szeptember 30.

5. Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései irányadóak.

6. A pályázathoz csatolni kell:

a) fényképes, szakmai önéletrajz,

b) a végzettséget igazoló oklevelek hiteles másolatai,

c) 90 napnál nem régebbi erkölcsi bizonyítvány,

d) nyilatkozat arról, hogy a pályázati anyagában foglal személyes adatainak a pályázati eljárással összefüggésben szükséges kezeléséhez hozzájárul, valamint arról, hogy a pályázatának zárt vagy nyílt ülésen történő tárgyalását kéri.

7. A pályázattal kapcsolatosan további információ Valyon László polgármesternél (Tel.: 36/ 568-121) és a www.ivad.hu honlapon szerezhető be.

Felelős: Valyon László polgármester

Határidő: azonnal

**Valyon László** **FIDESZ-KDNP polgármester**

Térjünk át a második napirendi pontra a 2016/2017-es tanévkezdési támogatás meghatározása.

**2. napirendi pont:**

**2016/2017-es tanévkezdési támogatás meghatározása.**

**Valyon László** **FIDESZ-KDNP polgármester**

Az idén is támogatjuk az iskolakezdést, ugyan úgy mint tavaly. Az iskola látogatási igazolást be kell mutatni. Általános iskolásoknak a tankönyvet kifizetjük és még 2500 forintot adunk. A középiskolásoknak 12000 forinttal támogatjuk, a felső fokú oktatásban tanulókat pedig 30000 forinttal támogatjuk.

**Gulyás Benedek képviselő**

Szerintem húzzuk ki az iskola látogatási igazolást a felső fokú iskolákba járóknál, mert ott nincs iskola látogatási igazolás.

**Dr Varga Attila jegyző**

Szükséges az igazolás, a főiskolák és az egyetemek is kiadják a tanulói jogviszony igazolást.

**Valyon László** **FIDESZ-KDNP polgármester**

Van-e egyéb kérdés, hozzászólás. Ha nincs, kérem aki egyetért a 2016/2017-es tanévkezdési támogatással az szavazzon.

A jelenlévő képviselők egyhangúlag megszavazták a 2016/2017-es tanévkezdési támogatásról szóló határozatot.

**Ivád Község Önkormányzat Képviselőtestületének 20/2016. (VIII.30.) határozata**

Ivád Község Önkormányzat Képviselőtestülete a tanévkezdési támogatást a 2016/2017-es tanévben az alábbiak szerint határozza meg:

1./ Minden általános iskolai tanulót 2.500,-Ft/fő összegben támogatja, és az ivádi lakóhelyű tanulók részére a teljes tankönyv árát is megtéríti az önkormányzat.

2./ A középfokú nappali oktatásban résztvevő ivádi lakóhelyű tanulókat az önkormányzat 12.000,-Ft/fő összeggel támogatja. A támogatás kifizetésének feltétele az iskolalátogatási igazolás bemutatása.

3. A felsőfokú oktatásban résztvevő ivádi lakosú tanulókat 30.000,-Ft/fő összeggel támogatja az önkormányzat. A támogatás kifizetésének feltétele az iskolalátogatási igazolás bemutatása.

4./ A támogatások kifizetését a települési támogatás előirányzata terhére kell végrehajtani.

Határidő: 2016. december 31.

Felelős: Valyon László polgármester

**3. napirendi pont:**

Az Ivád Község Önkormányzata által 2014-2015. évben kötött szerződések szabályszerűségi és pénzügyi ellenőrzéséről szóló belső ellenőri jelentés megtárgyalása.

**Valyon László** **FIDESZ-KDNP polgármester**

Térjünk át a harmadik napirendi pontra az Ivád Község Önkormányzata által 2014-2015. évben kötött szerződések szabályszerűségi és pénzügyi ellenőrzéséről szóló belső ellenőri jelentés megtárgyalására.

**Dr. Varga Attila jegyző**

Az önkormányzatnál a belső ellenőr, kérésünkre felülvizsgálta mind szabályszerűségi mind pénzügyi szempontból az önkormányzat által kötött 2014. évi és 2015. évi szerződéseket.

Vállalkozási szerződés 9 db volt, megbízási szerződés 2 db, adásvételi 2 db, ajándékozási szerződés 2, szolgáltatási 9, vagyonkezelési 1, támogatási 2, kölcsön szerződés 1.

Amit megvizsgált, abból egyet emelt ki a belső ellenőr, az Ivád, Patak sor út 1. szám alatti ingatlan adásvételi szerződése. Itt a szerződés tartalmazza, hogy minden évben egymillió forintot kell kifizetni az önkormányzatnak. Ehhez nem volt szabályozási és likviditás terv készítve. Nem volt vizsgálva, hogy a pénzügyi fedezet rendelkezésre áll-e. A pénzügyi ellenjegyző sem győződött meg arról, hogy a pénzügyi fedezet rendelkezésre áll-e. Nem kis összegről van szó évi egymillió forint kötelezettsége van az önkormányzatnak. 5 évre előre volt úgy aláírva a szerződés, hogy nem volt semmilyen tartalék, valamint az adás-vételi szerződés semmilyen konkrét (kötbér, kiszállási lehetőség) előírás nem volt.

Előre le kellett volna fektetni, hogy hogyan fizeti ki ezt az önkormányzat.

Ráadásul 500.000 Ft foglaló is volt beleírva a szerződésbe.

A jövőben kötendő szerződéseket a hibákat kiküszöbölve kell meghoznunk, erre összeállítottam egy intézkedési tervet.

**Valyon László** **FIDESZ-KDNP polgármester**

Az ügyvéd elmondta, hogy jó lenne minél előbb kifizetni az ingatlan árát, mert Molnár Csaba tulajdonos, addig is terhelheti. Fenn állhat az a veszély, hogy fedezetként ajánlja fel az ingatlant.

**Gulyás Benedek képviselő**

Ha esetleg pályáznánk a háznál valamire, akkor engedélyt kell kérni a tulajdonostól. Mert a pályázati kiírások általában saját tulajdont kérnek. Pályázatonként akkor a kiírótól állásfoglalást kell kérni, hogy befogadják-e az ingatlant ilyen feltételekkel.

**Dr Varga Attila jegyző**

A belső ellenőr intézkedési terveket írt elő. Erről kell egy határozatot hoznunk.

**Valyon László** **FIDESZ-KDNP polgármester**

Kérem a jelenlévő képviselőket, hogy hozzuk meg a határozatot a feltárt hiányosságokra tekintettel az intézkedési tervet hozzuk meg.

A jelenlévő képviselők egyhangúlag megszavazták az intézkedési tervet.

**Ivád Község Önkormányzat Képviselőtestületének 21/2016. (VIII.30.) határozata**

Ivád Község Önkormányzat Képviselőtestülete megtárgyalta Ivád Község Önkormányzata által 2014-2015. évben kötött szerződések szabályszerűségi és pénzügyi ellenőrzéséről szóló belső ellenőri jelentést és a feltárt hiányosságokat és a kiküszöbölésére a következő intézkedéseket hozza:

1. A jövőben kötendő szerződéseken a nyilvántartási számokat feltüntetjük, a szerződések nyilvántartásában feltüntetjük a szerződés tárgyát, típusát, aláíróját, a szerződéskötés dátumát, érvényességét.

Határidő: 2016. szeptember 30.

Felelős: polgármester

2. A jövőbeli szerződések esetén kidolgozzuk az Önkormányzat érdekeinek védelmében a szerződési biztosítékok rendszerét.

Határidő: 2016. szeptember 30.

Felelős: jegyző

3. A jövőben kötelezettséget csak pénzügyi ellenjegyzést követően vállal a kötelezett.

Határidő: folyamatos

Felelős: polgármester, jegyző

4. A jövőben a pénzügyi ellenjegyző köteles meggyőződni arról, hogy a szabad előirányzat rendelkezésre áll, a tervezett kifizetési időpontokban a pénzügyi fedezet biztosított, és a kötelezettségvállalás nem sérti a gazdálkodásra vonatozó szabályokat.

Határidő: folyamatos

Felelős: polgármester, jegyző

**Valyon László** **FIDESZ-KDNP polgármester**

Térjünk át a negyedik napirendi pontra a szociális célú tüzelőanyagra pályázat benyújtásának megtárgyalására.

**4. napirendi pont**

**A szociális célú tüzelőanyagra pályázat benyújtásának megtárgyalására.**

**Ivád Község Önkormányzat Képviselőtestületének 22/2016. (VIII.30.) határozata**

1. Ivád Község Önkormányzat Képviselőtestülete (a továbbiakban: Képviselőtestület) a települési önkormányzatok szociális célú tüzelőanyag vásárláshoz kapcsolódó kiegészítő támogatásról szóló 46/2014. (IX. 25.) BM rendelet 3. § (1) bekezdés a) pontjában meghatározott szociális célú tüzelőanyag vásárlás támogatásra igényt nyújt be.

2. A Képviselőtestület vállalja a 132.080,-Ft összegű önerőt, illetve vállalja, hogy a szociális tűzifában részesülőtől ellenszolgáltatást nem kér.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Térjünk át az ötödik napirendi pont megtárgyalására a kérdések, interpellációkra.

**5. napirendi pont**

**Kérdések, interpellációk**

**Gulyás Benedek képviselő**

Kellemetlen helyzetbe kerültem a napokban, mert korábban néhány dolgozó munkaszerződését ellenőrizték. A munkaidő tekintetében volt probléma. A dolgozók többet dolgoztak, mint ami a szerződésükben volt. Én ezt négy napja tudtam meg. Arról sem tudtam, hogy ki kellett utólag fizetni valamennyi időt. Azt szeretném, hogy tudjak én is róla.

**Valyon László** **FIDESZ-KDNP polgármester**

Ezt én elmondtam, testületi ülésen is szó volt róla. Azt is elmondtam, hogy jóhiszeműen jártunk el, a bérfeszültség kivédése miatt kellett ezt a megoldást kitalálni.

Eleget tettünk a Kormányhivatal előírásainak, büntetést nem kellett fizetnünk, mulasztási bírság sem terhelte az önkormányzatot.

A munkaügyi központtal sajnos olyan előnytelen szerződést kötött annak idején, még 2013-ban az önkormányzatnak, amiben ki volt kötve, hogy 2 év múlva saját erőből kell 6 embert foglalkoztatni közalkalmazottként, támogatás igénybe vétele nélkül.

Ebből adódott ez a dolog, hogy ugyan annyi pénzt kaptak 6 órában közalkalmazottként, mint aki 8 órában itt dolgozott közmunkásként.

**Gulyás Benedek képviselő**

Lehet, hogy amikor ez szóba került dolgozni voltam. Ehhez kapcsolódna még egy felvetésem, hogy a testületi ülések jegyzőkönyve legyen nyilvános, a honlapunkon legyen fent.

**Dr Varga Attila jegyző**

Az Ivád honlapján fent vannak, az informatikus folyamatosan, amint elkészültek tölti fel a nyílt ülésről szóló jegyzőkönyveket.

**Gulyás Benedek képviselő**

Ha bármilyen problémás ügy van, arról a képviselők tudjanak, ne szóbeszédből tudjuk meg mi történik. Tartsunk munkaértekezleteket időnként, ha felmerül valami munka vagy probléma előzőleg tudjunk mi is mindent. Nagyon kellemetlen helyzetbe kerültem többször is, hogy nem tudtam semmiről sem.

**Valyon László** **FIDESZ-KDNP polgármester**

Röviden válaszolnék. Én úgy gondolom, hogy a testület minden tagjának elmondok mindent. Megbeszéljük a problémákat. ebből már merült fel probléma, hogy értetlenül álltál a dolgok előtt. Én semmit nem csinálok titokban.

**Dr Varga Attila jegyző**

Szerintem akkor lett a hiba elkövetve, amikor az előnytelen szerződés meg lett kötve a munkaügyi központtal, mert ilyen nagy összeget több, mint négy millió forintot, ami a bérre kellett, több év alatt sem tud kitermelni ez az üzem és ezt akkor is tudták, amikor a szerződést megkötötték, hogy nem lesz rá pénzügyi fedezet. Megalapozatlan volt ez a szerződés is.

Az önkormányzat rákényszerült az előző polgármester rossz döntésének végrehajtására. Ebből adódott a probléma. A munkaszerződések jók voltak, a munkaidő volt több, amit ledolgoztak a munkavállalók. De ezt rendezte az önkormányzat a munkavállalóknak ki lett fizetve a többlet munkaért járó bér.

**Gulyás Benedek képviselő**

Van még az egyebekhez hozzászólásom.

Szeretném javasolni a testületnek, hogy havonta egyszer legyen munkaértekezlet, függetlenül attól, hogy lesz-e testületi ülés vagy sem.

**Abelovszi Csaba alpolgármester**

Eddig is voltak munkaértekezletek, csak Te nem voltál ott. Minden nagyobb döntés és munka előtt tartottunk munkaértekezletet.

**Valyon László** **FIDESZ-KDNP polgármester**

Semmi akadálya, hogy tartsunk munkaértekezleteket.

**Gulyás Benedek képviselő**

Megkaptuk a lehetőséget, hogy véleményezzük a 23-as út építését. Már egyszer döntöttünk erről, írtunk, amit írtunk. De most én vázoltam két verziót és ha azt jobbnak tartaná a testület, akkor ezt írjuk meg, hogy a falunak mi lenne a legjobb. Szerintem az lenne a legjobb megoldás, ha a körforgót a téglaháznál alakítanák ki és a Patkány völgyön menne végig a 4 sáv. Ivádra be tudnának jönni a buszok. Nem szeretném ha a kifelé vezető utat megmozgatnánk. Senkinek nem lenne jó. A környezetet is megbolygatnánk.

Másik felvetésem. Az 56-os emlékmű. Egyszer már döntöttünk, hogy hol legyen. De én nem gondoltam, hogy ez már így is lesz. Szeretném megtudni, hogy hol tartunk ezzel a pályázattal. Szeretném, ha írnánk ki pályázatot az emlékmű elkészítésére. Arról, hogy hol legyen arról is kell egy terep bejárás.

**Valyon László** **FIDESZ-KDNP polgármester**

Ez a pályázat úgy néz ki, hogy ehhez csatolni kell programokat és maga az emlékmű elkészítésének a költsége.

Mikor a pályázat kijött én arra gondoltam, hogy így ki tudnánk alakítani egy park részt szép környezetben, emlékpark lenne. Kulturált környezetben a falunak is lenne egy szép parkja. Az én elképzelésem szerint csináltam egy vázrajzot, a helyszínt kiválasztottam, csináltam egy számítást, hogy a szobor is meglegyen és legyen egy parkunk is. Én ehhez csináltam egy rajzot, tervet, durván megcsináltam egy költségvetést is, hogy mennyibe kerülne.

Te ezt mondtad, hogy nem jó helyen van, ne így legyen. Kérdem én, hogy ha van ettől jobb ötlet azt mutassátok be. Benedek neked van-e konkrét elképzelésed? Ha pályázatot akarunk kiírni, akkor azt írjuk ki. Beszéljük meg hol legyen az emlékmű? Arra pedig, hogy ki csinálja írjunk akkor ki pályázatot.

**Gulyás Benedek képviselő**

Először nekem sem volt ezzel semmi bajom. De beszélgettem az emberekkel és véleményük szerint jobb helyen lenne az a hely, ahol a fenyőfa szokott lenni, a temető felé lévő kör és így nem vennénk el az óvoda udvarból helyet. Az óvodától nem lenne hely elvéve szépen ki lehetne alakítani azt a kört. Az óvodások így is keveset vannak kint az udvaron. sok a gyerek nincsenek is kint. Csoda, hogy a március 15.-i emlékművet is meghagyják az óvoda udvaron.

Amúgy is lenne még terület, ahol bejárást kellene csinálni a faluban. A nagy vizek idején sok helyen befolyik a víz a hegyről. Mikor esett az eső én kimentem a hegyre ott nincs semmi gond. Azzal van a baj, ahol voltak árkok és azt a tulajdonosok betemették. El lettek tüntetve a vízelvezetők. A Hunyadi úton van nagy probléma és Juliska néninél a Petőfi úton. Nem tudom, hogy milyen módon avatkozhatna be az önkormányzat a magántulajdonok területébe.

Megkerestem a műszaki osztályt, hogy van-e térkép a vízelvezető árkokról. De nincs külön térkép.

**Valyon László** **FIDESZ-KDNP polgármester**

Tavasszal kihívtam a Katasztrófavédőket, látták a nagy vízlefolyásokat, de ők sem tudnak a magánterülettel mit kezdeni.

**Gulyás Benedek képviselő**

A Juliska néninél a sarkon az átereszt meg kellene csinálni, ahol a kútkertbe megy be a csatorna. Ugyan ez a helyzet a Bumáék házánál is. Van pár hely, ahol meg kell csinálni az átereszeket és ezek a nagy vizek levonulnak és ez meg fog oldódni.

Szeretnék referálni a Leader pályázatokkal is.

Van 4 olyan terület, ahová Ivád tudna pályázni. Nagyon jó esélyünk volna és az apró falvak külön pontokat kapnak. A beadás megtörténik írásban akkor van esélyünk. Konkrét programokról nyomtatunk ki tájékoztatót.

Van lehetőség új közpark kialakítására, buszmegállóra is van lehetőség pályázni, kiállító térre, a faluházban ezt meg lehetne valósítani. Értéktárban is lehetne érvényesíteni, amit mi elképzeltünk.

**Valyon László** **FIDESZ-KDNP polgármester**

A leader előre fizet, vagy utólag?

**Gulyás Benedek képviselő**

Utólag finanszíroz, de ad előleget 50%-ot. A leader pályázatokról tartsunk egy munkaértekezletet feltétlenül.

Az értéktárral kapcsolatosan még annyit, hogy a lakosoktól ne vegyünk el semmit, mert csinálunk egy rendszert, hogy hogyan lehet átvenni tárgyakat. Kitől van? milyen célt szolgált? Rendezni kell ezeket.

Visszatérnék az Óvodához: Az óvoda egy részén nincsenek fák. Az óvoda déli oldalára platán fákat kellene telepíteni ez nem ártana senkinek.

Annak a földnek a vásárlása, amit a közmunka programba venne a falu azzal kapcsolatosan szeretném mondani, hogy a mezőgazdaságban nincs állandó munka, csak idénymunka van. A mezőgazdaság nem tud nyereséggel működni az önkormányzatnak a forrásait nem szabadna a közmunkára költeni. Béreljünk inkább földet, ne vásároljunk. Nem tudom elindítottuk-e már ezt?

**Valyon László** **FIDESZ-KDNP polgármester**

A föld még nincs megvéve. Egy biztos, hogy nekünk ezt a pénzt közfoglalkoztatásba kell visszaforgatni. Az ajándékozási szerződésben ez van. egyenlőre úgy gondolom én is, hogy nincs értelme megvenni a földet a savanyító mellett. Egyik az, hogy az állami támogatások nem úgy jönnek, ahogy vártuk.

**Gulyás Benedek képviselő**

Remélem ezt megbeszéljük, hogy legyen forrása az Önkormányzatnak.

Akár milyen pályázat van, legyen olyan összeg, hogy hozzá tudjunk nyúlni esetleg önerőként is.

**Valyon László** **FIDESZ-KDNP polgármester**

Megkérdezte, hogy van-e még valakinek javaslata, hozzászólása.

Mivel nem volt az ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**